
საქართველოს ეროვნული ბანკის პრეზიდენტის
ბრძანება №
ქ. თბილისი
„ფინანსური ორგანიზაციების მიერ ღრუბლოვანი აუთსორსინგული მომსახურების გამოყენების სახელმძღვანელოს დამტკიცების თაობაზე“ საქართველოს ეროვნული ბანკის პრეზიდენტის 2023 წლის 1 აგვისტოს №195/04 ბრძანებაში ცვლილების შეტანის შესახებ

„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტისა და „ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტის საფუძველზე, ვბრძანებ:
მუხლი 1
„ფინანსური ორგანიზაციების მიერ ღრუბლოვანი აუთსორსინგული მომსახურების გამოყენების სახელმძღვანელოს დამტკიცების თაობაზე“ საქართველოს ეროვნული ბანკის პრეზიდენტის 2023 წლის 1 აგვისტოს №195/04 ბრძანებით (www.matsne.gov.ge, 02/08/2023, 220010000.18.011.016750) დამტკიცებულ სახელმძღვანელოში შეტანილ იქნეს შემდეგი ცვლილება:
1. პირველი მუხლის მე-2 პუნქტი ჩამოყალიბდეს შემდეგი რედაქციით:
„2. ამ სახელმძღვანელოში განსაზღვრული მოთხოვნები ვრცელდება საქართველოში მოქმედ ყველა კომერციულ ბანკზე, მიკრობანკსა და საკრედიტო საინფორმაციო ბიუროზე, რომლებსაც სურთ ისარგებლონ ან უკვე სარგებლობენ ღრუბლოვანი აუთსორსინგული მომსახურებით (შემდგომში - „ფინანსური ორგანიზაცია“).“.

2. მე-3 მუხლი ჩამოყალიბდეს შემდეგი რედაქციით:
„მუხლი 3. ღრუბლოვან აუთსორსინგულ ინფრასტრუქტურაში გასატანი ფუნქციის კრიტიკულობის ან/და მნიშვნელოვნების შეფასება
ფინანსურმა ორგანიზაციამ საკუთარი ფუნქცი(ებ)ის ღრუბლოვან აუთსორსინგულ ინფრასტრუქტურაში გატანამდე უნდა შეაფასოს და გაითვალისწინოს კონკრეტული ფუნქციის კრიტიკულობა ან/და მნიშვნელობა შესაბამისად „კომერციული ბანკების მიერ საოპერაციო რისკების მართვის შესახებ დებულების დამტკიცების თაობაზე“ საქართველოს ეროვნული ბანკის პრეზიდენტის 2014 წლის 13 ივნისის №47/04 ბრძანებით დამტკიცებული დებულების მე-8 მუხლის 12 პუნქტის, საქართველოს ეროვნული ბანკის პრეზიდენტის ბრძანებით დამტკიცებული „მიკრობანკების მიერ საოპერაციო რისკების მართვის შესახებ დებულების“ მე-8 მუხლის მე-4 პუნქტის ან „საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესის დამტკიცების თაობაზე“ საქართველოს ეროვნული ბანკის პრეზიდენტის ბრძანებით დამტკიცებული წესის მე-17 მუხლის მიხედვით. შეფასების პროცესში გათვალისწინებულ უნდა იქნეს შემდეგი საკითხები:
ა) ღრუბლოვან აუთსორსინგულ ინფრასტრუქტურაში გასატანი ფუნქციის კრიტიკულობა და თანმდევი რისკის პროფილი, კერძოდ, არის თუ არა ეს ფუნქცია ფინანსური ორგანიზაციის ბიზნესის უწყვეტობისთვის/ოპერირებისთვის და ასევე მომხმარებლის წინაშე ნაკისრი ვალდებულებების შესასრულებლად კრიტიკული მნიშვნელობის;
ბ) ფუნქციის პოტენციური შეფერხების საოპერაციო ზეგავლენის დონე, მასთან დაკავშირებული იურიდიული, რეპუტაციული და სხვა რისკები; 
გ) მომსახურების ნებისმიერი შეფერხების გავლენა ფინანსური ორგანიზაციის შემოსავლიანობის ან/და მომგებიანობის პერსპექტივაზე; 
დ) მონაცემთა კონფიდენციალურობის ან მთლიანობის დარღვევის პოტენციური ზეგავლენის დონე ფინანსურ ორგანიზაციასა და მის მომხმარებლებზე.“.

მუხლი 2. საკრედიტო საინფორმაციო ბიურო ვალდებულია მიმდინარე ღრუბლოვანი აუთსორსინგული მომსახურება/მომსახურებები, რომელიც/რომლებიც მოიცავს კრიტიკულ ან/და მნიშვნელოვან ფუნქციას, შესაბამისობაში მოიყვანოს ამ ბრძანებით დამტკიცებულ „ფინანსური ორგანიზაციების მიერ ღრუბლოვანი აუთსორსინგული მომსახურების გამოყენების სახელმძღვანელოსთან“.

მუხლი 3. ეს ბრძანება ამოქმედდეს გამოქვეყნებისთანავე.

